ตามคาด! GUNKUL วิ่งแรงกว่า 4% รับข่าวจ่อฮุบ “วินด์ฯ”
ตามคาด! GUNKUL วิ่งแรงกว่า 4% รับข่าวจ่อฮุบ "วินด์ฯ" ล่าสุด ณ เวลา 10.07 น. อยู่ที่ 6.45 บาท บวก 0.25 บาท หรือ 4.03% สูงสุด 6.55 บาท ต่ำสุด 6.40 บาท ด้วยมูลค่าซื้อขาย 497.67 ล้านบาท
11 ม.ค. 2560

ผู้สื่อข่าวรายงานว่าราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ล่าสุด ณ เวลา 10.07 น. อยู่ที่ 6.45 บาท บวก 0.25 บาท หรือ 4.03% สูงสุด 6.55 บาท ต่ำสุด 6.40 บาท ด้วยมูลค่าซื้อขาย 497.67 ล้านบาท ขณะที่ดัชนีตลาดหุ้นไทยโดยรวมบวก 0.17%
 
โดยราคาหุ้น GUNKUL ปรับตัวขึ้นแรง หลังจากที่หนังสือพิมพ์รายงานข่าวลือว่า บริษัทเตรียมเข้าซื้อหุ้นจำนวนทั้งหมดของ บริษัท รีนิวเอเบิล เอนเนอยี คอร์เปอร์เรชั่น จำกัด หรือ REC ซึ่งเป็นผู้ถือหุ้นประมาณ 59.5% ของบริษัท วินด์ เอเนอร์ยี่ โฮลดิ้ง จำกัด หรือ WEH จาก นายนพ ณรงเดชน์ ตัวแทนกลุ่ม KPN ซึ่งเป็นผู้ซื้อหุ้น REC มาจากนายนพพร ศุภพิพัฒน์
ทั้งนี้ ล่าสุด บริษัทได้ออกมาชี้แจงว่า บริษัทมีความสนใจและอยู่ระหว่างการพัฒนาโครงการโรงไฟฟ้าพลังงานทดแทน และโรงไฟฟ้าจากพลังงานทางเลือกต่างๆ ทั้งในและต่างประเทศเป็นจำนวนหลายโครงการ โดยบริษัทอยู่ระหว่างการศึกษาถึงความเป็นไปได้ของการดำเนินการโครงการต่างๆ เหล่านั้น
อย่างไรก็ตามข้างต้นยังไม่ปรากฏข้อมูลสารสนเทศที่จำเป็นต้องนำส่งตามเกณฑ์และระเบียบวิธีของตลาดหลักทรัพย์แห่งประเทศไทยในกรณีการเปิดเผยและการแจ้งสารสนเทศนั้น